**Ішкі аудиттің мәні, мақсаттары және түрлері**

1. Ішкі аудиттің мәні, мақсаты және маңызы.

2. Аудиттің пайда болуы және дамуы.

3. Қазақстанда аудиттің қалыптасуы және дамуы.

4. Аудиттің түрлері және аудитке ілеспе қызметтер.

**Аудиттің мәні, мақсаты және** **маңызы**

**Аудиторлық қызметтің мәні** - қаржылық есеп беруді, төлем есептеу құжаттамасын тәуелсіз тексеру, түрлі қызметтер мен кеңес беру, бухгалтерлік есеп жүргізу мен қалпына келтру, ұйымның активтері мен міндеттемелерін бағалау, салық декларациясын толтыру, қаржы шаруашылық қызметке экономикалық талдау жүргізу бойынша тұтынушыларға қызметтер ұсынытын аудиторлық фирмалардың кәсіпкерлік қызметі болып табылуында.

Аудит нарықтық экономика жағдайында барлық шаруашылық процесіне қатысушылардың қызметінде маңызды рөл ойнайды. Ол анық ақпаратпен қамтамасыз етеді, серіктестер арасындағы сенімділікті қалыптастыруға септігін тигізеді, оңтайлы басқарушылық шешімдерді іріктеу мен кемшіліктерді жою бойынша ұсыныстарды әзірлейді, сондай-ақ қаржылық жағдайды тұрақтандыруға, мекеме қызметінің тиімділігін арттыруға және тұтастай қоғамның әлеуметтік-экономикалық жағдайын жақсартуға ықпал етеді.

**Аудиттің мақсаты** – аудиторға қаржылық  қорытынды есепті құрудың белгіленген концептуалдық негізіне сәйкес барлық елеулі аспектілер бойынша  қаржылық қорытынды есептің дайындалғаны жөнінде қорытынды беру мүмкіндігі. Аудит мақсаты деп, стандартты анықтамасына қарамастан, аудитордың алдына тұтынушы қоятын мақсатты түсінуіміз керек.

Аудитті қаржылық, экономикалық, техникалық, заңдық және басқа да қызмет салаларында жүргізуге болады. **Аудиттің ең негізгі мақсаттарының бірі** – мекемелердің қаржылық есеп берулерінің нақты екендігін анықтау болып табылады.

Бұл арада клиенттің нормативті-құқықтық актілердегі талаптарды сақтауын бақылауда үлкен мән беріледі. Компаниялардың қызмет нәтижелері және олардың заңды сақтауы туралы ақпараттың тәуелсіз расталуы мемлекетке, меншік иелеріне, акционерлерге, инвесторларға, кредиторларға және олардың бизнес бойынша серіктестеріне қажет.

Бұл туралы ХАС (МСА) 200-де әлдеқайда рет-ретімен айтылған. Онда: былай делінген: қаржылық есеп беру аудитінің мақсаты – белгіленген талаптарға сәйкес барлық елеулі аспектілер бойынша қаржылық есеп берулердің жасалғаны немесе жасалмағаны туралы аудиторға өз пікірін білдіруге мүмкіндік беру.

**Аудиттің маңызы** тиісті жақтардың мүдделеріне қол жеткізуде болып табылады. Атап айтқанда:

— экономикалық субьектілердің

— салық қызметі тұлғасындағы мемлекеттің

— қаржылық есеп беруді әр түрлі пайдаланушыларды

— аудиторлардың меншік иесі мен мемлекеттің мүдделерін қорғау, сонымен бірге есеп және қорытынды есеп беруді қамтамасыз ету мақсатында.

Ішкі пайдаланушыларға басқару шешімдерін дұрыс қабылдау үшін қателер мен бұрмалаушылықтар жоқ обьективті қаржылық ақпарат қажет.

**Аудиттің пайда болуы және дамуы**

Еліміздің экономикалық нарықтық қатынасқа көшу барысында практикалық қызметтің даму жолында жаңа ғылым саласының пайда болуына алып келді. Бұл - аудит. Аудиттің мазмұнын терең анықтаудан бұрын бұл сөздің шығу тарихын айтатын болсақ, ол алғашқыда "тыңдаушы" деген мағынада қолданылған. Осы орайда "аудитор" сөзі нені білдіреді, оның міндеті неде, қай уақытта пайда болған және қандай объективті жағдайлар оған қажеттілік туғызғанын қарастыру қажет.

Аудит термині осыдан екі мың жыл бұрын «аudio» деген латын сөзінен шыққан, яғни ол "тыңдап тұр" деген мағынаны білдіреді. Шаруашылық жұмыс барысында тиісті мәліметті тексеруші немесе бақылап-басқарушы тыңдаушы болған. Сондықтан ерте заманда "аудитор"- "тыңдаушы" дегенді білдіретін, яғни қандай да бір нәрсені тыңдайтын адам. Ол адам қызмет барысында аудитор деп аталынған.

Аудит бізге осы уақытқа дейін белгісіз болды деп айтуға болмайды. Шет елдерде аудит ерте заманда дамыған.

Арнайы әдебиеттерде аудиттің пайда болу кезеңі өзгеше әрі қарама-қайшылыққа толы. Бір авторлардың айтуынша, есеп берудегі мәліметтердің дұрыс көрініс табуын жасау және бақылау біздің дәуірімізге дейінгі ІV мыңжылдығынан басталады. Сонымен бірге, Ніл, Тигр және Евфрат өзендерінің жазықтарындағы Таяу Шығыстағы ежелгі өркениетте жоғары дәрежеде ұйымдастырылған мемлекет құрылып, шаруашылық қызмет жүргізілді, үкімет өнім, мүлік, салық жинау, орындалған жұмыс қазынаны толтыру және кіріс пен шығыс есептерімен айналысты. Бақылаудың әр түрі жүзеге асырылды, оның ішінде аудит те бар. Мұндағы мақсат – қателіктерді азайту және шенеуніктер тарапынан алдау әрекеттеріне жол бермеу. Бірқатар бақылау түрлері сол уақытта Библияда (Інжілде) да суреттеледі. Онда мүлікті екі жақты күзету, адал қызметкерлерді жалдау, міндеттерді бөлісу мәселелері баяндалады.

**Қазақстанда аудиттің қалыптасуы және дамуы**

Қазақстан Республикасының егемендік алып, нарықтық экономикаға көшуі қоғамдық өмірдің барлық жағынан өзгеруіне әкелді. Елде кәсіпкерлік қызметтегі әртүрлі субъектілердің ара қатынастарын реттейтін жаңа экономикалық институттар туындау қажеттігі пайда болды. Оның ішінде аудиторлық институтқа деген қажеттілік өзгеше болды. Оның басты мақсаты – бухгалтерлік және салықтық есептілікте көрсетілетін ақпараттардың шынайылығын бақылауды қамтамасыз ету. Ақша қаражаттарын қолдану бойынша, заңды объектілерде сауда операциялары мен инвестицияларды жүзеге асыру бойынша мәліметтер тәуелсіз аудитор көмегімен объективті түрде расталады.

Елбасы «Қазақстан-2050» атты стратегиясында әлемдегі бәсекеге барынша қабілетті 50 елдің қатарына кіру  туралы өз жолдауында атап өткендей, Қазақстан өз дамуындағы жаңа серпіліс жасау қарсаңында, өркенді де өршіл дамып келе жатқан қоғамның іргетасы тек қана осы заманғы, бәсекеге қабілетті және ашық нарық экономикасы бола алады. Қазақстанның әлемдегі бәсекеге барынша қабілетті 50 елдің қатарына кірудің бірінші басымдығы әлемдік экономикаға ойдағыдай кіруі болып табылады. Осыған байланысты мемлекетті дамыту процесінде бухгалтерлік есепке алу, қаржылық есеп беру мен аудит жүйесін бара-бар дамыту ерекше өзектілікке айналады, өйткені бухгалтерлік есепке алудың, қаржылық есеп берудің және аудиттің мақсаты басқару шешімдерін қабылдау үшін мүдделі пайдаланушыларды экономикалық ақпаратпен қамтамасыз ету болып табылады.

**Аудиттің түрлері және аудитке ілеспе қызметтер**

Аудиттің түрлерін зерттеудің методикалық жағының өте зор маңызы бар. Өйткені аудитті қандай түрлермен жүргізу және олардың әрбір жағдайларда тигізетін әсерлерін анықтау қажет. Осыған орай аудит төмендегідей түрлерге жіктеледі:

Субъектілер бойынша – ішкі және сыртқы;

Зандылығы бойынша – міндетті және бастамашылық;

Объектіні аудиторлық жұмыспен қамту бойынша – толық және ішінара.

Бастамашылық аудит соған қажетті тапсырысшыларды тапсыруы бойынша жүргізіледі, егер бұл тексеру заң жүзінде көрсетілмесе. Мұндай тексерудің көлемі клиенттердің талабына байланысты.

Міндетті аудит заңда көрсетілген және субъектінің өздерінің қаржы-шаруашылық жұмыстарын тексеру үшін аудиторларды немесе аудиторлық фирмаларды шақыруға міндетті.

Сыртқы аудит аудиторлық фирмалармен немесе жеке аудиторлармен шарт бойынша субъектінің қаржы есебінің дұрыстығын және қаржы мүмкіншіліктерін тәуелсіз түрде бағалау үшін жүргізіледі.

**Ілеспе қызметтерге келісілген процедуралар мен компиляция кіреді**.

Келісілген процедураларды жүргізудің мәні аудитор мен ілеспе қызметтер көрсету шартын жасасқан тапсырыс беруші арасында келісілген аудиторлық сипаттағы процедуралардың жүргізілуінде.

Келісілген процедураларды жүргізудегі мақсат — Тапсырыс берушіге Тапсырыс берушіні қызықтыратын, келісілген процедураларды жүзеге асыру барысында айқындалған мәліметтер мен деректер қамтылған есепті ұсыну.

 **Компиляция** бойынша келісім жасасу кезінде аудитор кәсіби бухгалтер ретінде тартылады. Аудитор өзінің бухгалтерлік есеп саласындағы терең білімін пайдалана отырып, қызмет түріне байланысты қаржылық ақпарат жинап, оны жіктейді, жалпылайды. Компиляцияланған қаржылық ақпаратты пайдаланушылар аудитордың жұмысынан белгілі бір пайда көреді. Өйткені олар өз қызметін кәсіби тұрғыдан, ұқыптылықпен орындайды.

«АКФ Сапа-Аудит» ЖШС компиляция бойынша қызметтің келесі түрлерін көрсетеді:

ҚЕХС көшуге байланысты қаржы есептілігін трансформациялау;

Құжат- Есептік саясат құру;

Құжат – Салықтық есептік саясат құру.

**Өзін-өзі тексеру сұрақтары**

Аудиттің даму тарихы.

Қазақстан Республикасында аудиттің пайда болуының алғы шарттары.

Аудит түсінігі мен мәні.

Аудиттің пайда болуы және дамуы

Аудит пәні, оның объектілері

Аудиттің принциптері

Аудиттің мақсаттары мен міндеттері

Экономикалық ақпарат ұғымына анықтама беріңіз.

Экономикалық ақпараттың түрлері

Есепке алу ақпаратына қойылатын талаптар

Есеп ақпаратының құрылымы

Қаржылық есеп беру ақпаратының мақсаттары

Аудиттің постулаттары.

Аудиттің даму кезеңдері.

Аудиттің шетелдерде және Қазақстан Республикасында дамуы.

Қазақстан Республикасының «Аудиторлық қызмет туралы» заңында қарастырылған аудит түрлері.

Аудитті жіктеудің түрлі негіздері.

Сыртқы және ішкі аудиттің салыстырмалы сипаттамасы.

Аудитке ілеспе қызметтер.

.